# Casa de les Lletres de Barcelona

La Casa de les Lletres és un projecte d'equipament cultural que es preveu ubicar a la ciutat de Barcelona.
Fruit d'una reivindicació històrica de les associacions d'escriptors, el projecte fou presentat per l'Ajuntament de Barcelona l'abril de 2017 i s'esperava que entrés en funcionament durant el 2018-2019 al Poblenou de Barcelona. Però finalment aquesta opció es va descartar.
Posteriorment, el gener de 2024, la Generalitat de Catalunya va anunciar que la Casa de les Lletres, projecte derivat del Pla Nacional del Llibre i la Lectura de Catalunya, s'ubicarà al Palau Requesens de Barcelona, actual seu de l'Acadèmia de les Bones Lletres i l'abril de 2024 es van licitar les obres per a rehabilitar l'edifici, amb un pressupost de 4,8 milions d'euros.

## Història

La iniciativa de crear la Casa de les Lletres ve de lluny. El 2012, l'aleshores director de la Institució de les Lletres Catalanes (ILC), Oriol Izquierdo, ja avançava que una de les seves iniciatives era impulsar la Casa de les Lletres, tot recollint les reivindicacions de les associacions d'escriptors. En aquell moment es plantejava com a seu de l'ILC, un gran ateneu i, a més, com un espai on s'havia d'incloure el futur Museu de la Literatura. El projecte va quedar aturat fins al 2017, quan l'Ajuntament de Barcelona se'l va fer seu.

### Proposta municipal

El projecte municipal de La Casa de les Lletres volia ocupar un edifici de quatre plantes de 486 metres quadrats que es troba al carrer Roc Boronat, 99-115, i que és de propietat municipal. El projecte va ser presentat per primera vegada pel regidor Jaume Collboni en el marc de l'edició 2017 del Festival Kosmopolis al CCCB. Un mes després, seria presentat oficialment a l'Institut de Cultura local.
El 2017, l'ajuntament va habilitar una previsió pressupostària de 300.000 € dins d'una dotació de 3.750.000 € per realitzar la contractació del projecte executiu, que s'esperava que es dugués a terme entre el 2018 i 2019. S'havia de rehabilitar la façana i reformar-ne els interiors. En la presentació es va dir que la Casa de les Lletres de Barcelona tindria 'objectiu d'esdevenir un espai del sector del llibre a Barcelona que la ciutat oferia per ser seu de les principals institucions, gremis i associacions del sector, posant en valor la fortalesa del sector a la ciutat. Es preveia que fos la seu de l'oficina Barcelona Ciutat Literària de la UNESCO i del Consorci de Biblioteques de Barcelona. També es va dir que l'espai volia esdevenir la seu de l'Observatori internacional del Llibre, i que convidaria la Institució de les Lletres Catalanes a establir-hi la seva seu.
Quan el grup socialista va sortir del govern municipal, el novembre de 2017, el projecte es va refredar, reconsiderant que potser tenia més sentit vincular les entitats que s'havien d'allotjar en aquest projecte a la futura Biblioteca provincial de Barcelona, i finalment es va descartar.

### Proposta del Govern de la Generalitat

El gener de 2024, com a conseqüència del desplegament del Pla Nacional del Llibre i la Lectura de Catalunya, aprovat el juliol de 2023, el Govern de la Generalitat va recuperar la iniciativa en aquest projecte, tot anunciant que la Casa de les Lletres s'ubicarà al Palau Requesens de Barcelona.
Segons el projecte presentat, l'equipament acollirà la seu de la Institució de les Lletres Catalanes i també de les entitats representants de l'àmbit de la creació literària: l'Associació d'Escriptors en Llengua Catalana (AELC), el PEN Català, l'Associació Col·legial d'Escriptors de Catalunya (ACEC), el Consell Català del Llibre Infantil i Juvenil (IBBYcat) i Espais Escrits. L'Acadèmia de les Bones Lletres hi continuarà mantenint la seu. Actualment s'està treballant per definir el pla d'usos de la Casa, que hauria d'incloure un espai propi per a cada entitat i diversos espais compatits, entre els quals, sales d'actes i de reunions.
El pressupost dedicat a la rehabilitació de l’equipament és de 4,8 milions d’euros. Està previst que el concurs per al projecte arquitectònic s'adjudiqui el tercer trimestre del 2024, que la redacció del projecte finalitzi el primer semestre del 2025, i que les obres comencin entre l’últim trimestre d’aquest any i el primer del 2026, de tal manera que la Casa de les Lletres pugui estar definitivament oberta durant el primer trimestre del 2027.

## Referències

* 1 2 «Es presenta el projecte de la Casa de les Lletres | Associació d'Escriptors en Llengua Catalana», 07-02-2024. [Consulta: 8 febrer 2024].
* 1 2 Utiel, Anna. «La Casa de les Lletres del Poblenou no es farà», 17-03-2023. [Consulta: 25 gener 2024].
* 1 2 «La Casa de les Lletres s'ubicarà al Palau Requesens, actual seu de la Reial Acadèmia de Bones Lletres» (en anglès). [Consulta: 25 gener 2024].
* 1 2 Llumà, Núria Juanico. «La Casa de les Lletres s'ubicarà al Palau Requesens», 25-01-2024. [Consulta: 25 gener 2024].
* ↑ Redacció. «El Govern activa la rehabilitació del Palau de Requesens, seu de la futura Casa de les Lletres», 25-04-2024. [Consulta: 30 abril 2024].
* ↑ Nopca, Jordi. «El proper "somni": construir la Casa de les Lletres», 21-03-2012. [Consulta: 8 febrer 2024].
* 1 2 «L'Ajuntament de Barcelona impulsarà la Casa de les Lletres, un nou equipament cultural». Ara.cat.
* ↑ Alós, Ernest «Barcelona crea la Casa de les Lletres en la 'superilla' de Poblenou» (en castellà). El Periódico, 20-04-2017.
* ↑ «La Política del Sector del Llibre de l'Ajuntament de Barcelona». Ajuntament de Barcelona. [Consulta: 2017].
* ↑ Cia, Blanca «Barcelona diluye el proyecto de La Casa de les Lletres» (en castellà). El País [Madrid], 25-02-2019. ISSN: 1134-6582.
* ↑ «Pla Nacional del Llibre i la Lectura de Catalunya». [Consulta: 25 gener 2024].
* ↑ «El Govern posa en marxa la Casa de les Lletres, que se situarà al Palau Requesens de Barcelona» (en anglès). Departament de Cultura, 08-02-2024. [Consulta: 9 febrer 2024].